CELEX: 32018R1259
Language: el
Date: 2018-09-20 00:00:00
Title: Κανονισμός (ΕΕ) 2018/1259 της Επιτροπής, της 20ής Σεπτεμβρίου 2018, για την τροποποίηση του κανονισμού (ΕΕ) αριθ. 873/2012 της Επιτροπής για μεταβατικά μέτρα όσον αφορά τον ενωσιακό κατάλογο αρωματικών υλών και πρώτων υλών που καθορίζονται στο παράρτημα I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου όσον αφορά την παράταση της μεταβατικής περιόδου του άρθρου 4 για την αρωματική (αρτυματική) ύλη «συμπύκνωμα γεύσης γκριλ (φυτικό)», αριθ. FL 21.002 (Κείμενο που παρουσιάζει ενδιαφέρον για τον ΕΟΧ)

21.9.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 238/28
               
            
         ΚΑΝΟΝΙΣΜΌΣ (ΕΕ) 2018/1259 ΤΗΣ ΕΠΙΤΡΟΠΉΣ
         της 20ής Σεπτεμβρίου 2018
         για την τροποποίηση του κανονισμού (ΕΕ) αριθ. 873/2012 της Επιτροπής για μεταβατικά μέτρα όσον αφορά τον ενωσιακό κατάλογο αρωματικών υλών και πρώτων υλών που καθορίζονται στο παράρτημα I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου όσον αφορά την παράταση της μεταβατικής περιόδου του άρθρου 4 για την αρωματική (αρτυματική) ύλη «συμπύκνωμα γεύσης γκριλ (φυτικό)», αριθ. FL 21.002
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για αρωματικές ύλες και ορισμένα συστατικά τροφίμων με αρωματικές ιδιότητες που χρησιμοποιούνται εντός και επί των τροφίμων και για την τροποποίηση του κανονισμού (ΕΟΚ) αριθ. 1601/91 του Συμβουλίου, του κανονισμού (ΕΚ) αριθ. 2232/96, του κανονισμού (ΕΚ) αριθ. 110/2008 και της οδηγίας 2000/13/ΕΚ (1) και ιδίως το άρθρο 25 παράγραφος 3,
         Έχοντας υπόψη τον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2), και ιδίως το άρθρο 7 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 1334/2008 θεσπίζει ενωσιακό κατάλογο αρωματικών υλών και πρώτων υλών εγκεκριμένων για χρήση εντός ή επί τροφίμων και καθορίζει τους όρους χρήσης τους.
                  
               
                     (2)
                  
                  
                     Με τον εκτελεστικό κανονισμό (ΕΕ) αριθ. 872/2012 της Επιτροπής (3) εγκρίθηκε ο κατάλογος των αρωματικών (αρτυματικών) υλών και εισήχθη ο εν λόγω κατάλογος στο μέρος Α του παραρτήματος I του κανονισμού (ΕΚ) αριθ. 1334/2008.
                  
               
                     (3)
                  
                  
                     Επίσης, με τον εκτελεστικό κανονισμό (ΕΕ) αριθ. 872/2012 εισήχθησαν τα μέρη Β («Αρτυματικά παρασκευάσματα»), Γ («Αρτυματικές ύλες θερμικής διεργασίας»), Δ («Πρόδρομες ουσίες αρτυματικών υλών»), Ε («Άλλες αρτυματικές ύλες») και ΣΤ («Πρώτες ύλες») στο παράρτημα I του κανονισμού (ΕΚ) αριθ. 1334/2008. Τα μέρη Β έως ΣΤ του εν λόγω παραρτήματος αντιστοιχούν στις κατηγορίες αρωματικών υλών και πρώτων υλών που αναφέρονται στο άρθρο 9 στοιχεία β) έως στ) του κανονισμού (ΕΚ) αριθ. 1334/2008. Τα μέρη από το Β έως το ΣΤ δεν περιλαμβάνουν εγγραφές.
                  
               
                     (4)
                  
                  
                     Με τον κανονισμό (ΕΕ) αριθ. 873/2012 της Επιτροπής (4) θεσπίστηκαν ορισμένα μεταβατικά μέτρα την εποχή που καθορίστηκε για πρώτη φορά ο ενωσιακός κατάλογος αρωματικών υλών.
                  
               
                     (5)
                  
                  
                     Με τον κανονισμό (ΕΕ) αριθ. 873/2012 ορίστηκε η προθεσμία της 22ας Οκτωβρίου 2015 για την υποβολή αιτήσεων για τις αρωματικές ύλες και τις πρώτες ύλες που αναφέρονται στο άρθρο 9 στοιχεία β) έως στ) του κανονισμού (ΕΚ) αριθ. 1334/2008 δυνάμει του κανονισμού (ΕΚ) αριθ. 1331/2008. Θεσπίστηκε επίσης μεταβατική περίοδος για τα τρόφιμα στα οποία έχουν προστεθεί αυτές οι αρωματικές ύλες, ενόσω εκκρεμεί η αξιολόγηση των αιτήσεων από την Ευρωπαϊκή Αρχή για την Ασφάλεια των Τροφίμων («η Αρχή»).
                  
               
                     (6)
                  
                  
                     Σύμφωνα με το άρθρο 3 του κανονισμού (ΕΕ) αριθ. 873/2012, στις 20 Οκτωβρίου 2015 υποβλήθηκε αίτηση έγκρισης της αρωματικής (αρτυματικής) ύλης «συμπύκνωμα γεύσης γκριλ (φυτικό)», αριθ. FL 21.002, που ανήκει στην κατηγορία «άλλες αρωματικές ύλες» που αναφέρεται στο άρθρο 9 στοιχείο ε).
                  
               
                     (7)
                  
                  
                     Στις 5 Οκτωβρίου 2017, η Αρχή ζήτησε από τον αιτούντα να υποβάλει πρόσθετα επιστημονικά στοιχεία και τοξικολογικές μελέτες έως τις 5 Αυγούστου 2018. Ο αιτών ενημέρωσε την Επιτροπή και την Αρχή ότι οι εν λόγω μελέτες βρίσκονται τώρα στο στάδιο της διεξαγωγής, ώστε να είναι σε θέση να υποβάλει τα ζητούμενα στοιχεία εμπρόθεσμα.
                  
               
                     (8)
                  
                  
                     Για λόγους ασφάλειας δικαίου, αν οι ζητούμενες πληροφορίες δεν υποβληθούν εμπρόθεσμα, θα πρέπει να εφαρμοστεί το άρθρο 3 παράγραφος 4 του κανονισμού (ΕΚ) αριθ. 1331/2008 με σκοπό τον τερματισμό της ενιαίας διαδικασίας επικαιροποίησης του ενωσιακού καταλόγου.
                  
               
                     (9)
                  
                  
                     Σύμφωνα με τους στόχους του κανονισμού (ΕΚ) αριθ. 1334/2008, για να εξασφαλιστεί η ασφάλεια δικαίου ως προς τα τρόφιμα στα οποία προστίθεται η αρωματική (αρτυματική) ύλη «συμπύκνωμα γεύσης γκριλ (φυτικό)», αριθ. FL 21.002, έως ότου ολοκληρωθεί η αξιολόγηση από την Αρχή, είναι σκόπιμο να παραταθεί προσωρινά η μεταβατική περίοδος που ορίζεται με το άρθρο 4 του κανονισμού (ΕΕ) αριθ. 873/2012 για την εν λόγω αίτηση.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Στο άρθρο 4 του κανονισμού (ΕΕ) αριθ. 873/2012, προστίθεται η ακόλουθη παράγραφος 2:
               
                  
                     «2.   Τα τρόφιμα που περιέχουν την αρωματική (αρτυματική) ύλη “συμπύκνωμα γεύσης γκριλ (φυτικό)” (αριθ. FL 21.002) που ανήκει στην κατηγορία “άλλες αρωματικές ύλες” και τα οποία διατέθηκαν νόμιμα στην αγορά ή επισημάνθηκαν πριν από τις 22 Απριλίου 2020 μπορούν να κυκλοφορούν στο εμπόριο έως την ημερομηνία ελάχιστης διατηρησιμότητας ή την τελική ημερομηνία λήξης τους. Αν οι πληροφορίες που ζήτησε η Ευρωπαϊκή Αρχή για την Ασφάλεια των Τροφίμων δεν έχουν προσκομιστεί έως τις 5 Αυγούστου 2018, η διαδικασία της αίτησης τερματίζεται σύμφωνα με το άρθρο 3 παράγραφος 4 του κανονισμού (ΕΚ) αριθ. 1331/2008.».
                  
               
            
            
               2.   Η αρχική παράγραφος του άρθρου 4 αριθμείται ως παράγραφος 1.
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 23 Απριλίου 2018.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Σεπτεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 354 της 31.12.2008, σ. 34.
         
            (2)  ΕΕ L 354 της 31.12.2008, σ. 1.
         
            (3)  Εκτελεστικός κανονισμός (ΕΕ) αριθ. 872/2012 της Επιτροπής, της 1ης Οκτωβρίου 2012, για την έγκριση του καταλόγου αρτυματικών υλών που προβλέπεται στον κανονισμό (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, την εισαγωγή του καταλόγου αυτού στο παράρτημα I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου και για την κατάργηση του κανονισμού (ΕΚ) αριθ. 1565/2000 της Επιτροπής και της απόφασης 1999/217/ΕΚ της Επιτροπής (ΕΕ L 267 της 2.10.2012, σ. 1).
         
            (4)  Κανονισμός (ΕΕ) αριθ. 873/2012 της Επιτροπής, της 1ης Οκτωβρίου 2012, για μεταβατικά μέτρα όσον αφορά τον ενωσιακό κατάλογο αρωματικών υλών και πρώτων υλών που καθορίζονται στο παράρτημα I του κανονισμού (ΕΚ) αριθ. 1334/2008 του Ευρωπαϊκού Κοινοβουλίου και του Συμβουλίου (ΕΕ L 267 της 2.10.2012, σ. 162).